
«Confessió d'un expresident». Autoria: Davide Carnevali. Col·laboració en la traducció: Carles Fernández Giua i Instituto Italiano di Cultura. Interpretació: Queco Novell. Direcció: Xavier Ricart. Grec 2016, Club Capitol, Barcelona. 1 al 31 de juliol 2016.

Un manifest contra els responsables de la crisi
¿S’imaginen Mario Rajoy d’aquí a uns anys confessant que és un pocavergonya? ¿Imaginen Jordi Pujol fent el mateix? O Zapatero, Aznar, Berlusconi… Doncs de tots ells es nodreix l’expresident imaginat per l’italià David Carnevali. Una mena de manifest contra els  responsables de la crisi que encara dura, un retrat indignat del seu cinisme inabastable, de la seva mediocritat assumida i, a la fi, un al·legat contra la política neoliberal dels últims anys a tota Europa.

El debut com a monologuista de Queco Novell podria induir a pensar en una paròdia a l’estil Polònia. No es així. És una obra per escoltar i no per riure. Notable la composició de Novell encara que li manquin encara recursos orgànics per vestir el personatge. Ens preguntem per què entre les fotos del final no hi ha Rajoy. És tan actual!

Santi Fondevila, Time Out Barcelona, 1 juliol 2016

L’expresident es confessa

«La realitat, si no es passa pel filtre de la ficció, no interessa a ningú». I és ben cert això que comenta el president. Si ell expliqués les coses tal i com ragen a totes les trobades internacionals, a tots els mítings, a totes les reunions, probablement mai no hagués arribat a on és ara. Però si maquillem una mica les coses, si utilitzem certs eufemismes o certs subterfugis per encarar la crua realitat d’una manera maquillada, probablement obtindrem l’atenció que desitgem.
Queco Novell es posa a la pell d’un expresident qualsevol a la Sala 2 del Club Capitol. Ell confessa, explica i exposa, amb tota mena de detalls, com ha viscut la seva presidència i perquè ha fet tot el què ha fet durant el seu mandat. No es penedeix absolutament de res i carrega tota la responsabilitat sobre aquells que el van votar.

Realment aquesta obra ens agafa com una plantofada ben forta als morros a casa nostra. Després de les eleccions del 26J les paraules que escriu el dramaturg Davide Carnevali ressonen dins dels nostres caps recordant-nos una i altra vegada que la democràcia serveix per evitar desastres com aquest. Que la democràcia serveix per evitar que la corrupció s’apoderi de les nostres vides i jugui amb els nostres diners com si es tractés d’una partida de monopoli.

Queco Novell fa bé el seu paper. Al principi del monòleg costa força entrar-hi. Està força sobreactuat i no t’arribes a creure el seu personatge. Ara bé, a mesura que l’obra va avançant, l’actor es va deixant anar i la cosa comença a fluir. Tot i això, cap al final de l’hora llarga que dura l’espectacle, la cosa es trona a estancar i l’espectador sent que s’està donant massa voltes a una mateixa qüestió.

El text és trist, molt trist, perquè l’espectador s’adona que el to burleta i de menfotisme del president és el mateix to que podria utilitzar qualsevol expresident o president actual en vers la seva població i a qualsevol lloc del món. És un text que funciona perfectament en gairebé tots els racons del planeta. Davant d’aquesta situació cal preguntar-nos: ¿per què som tan estúpids els humans? ¿Exercir la democràcia vol dir anar a votar un cop cada quatre anys i queixar-nos quan torna tocar votar o realment la democràcia s’exerceix dia a dia, hora a hora…?

Tinc la sensació que malgrat la contemporaneïtat i la dosi de realitat que ens ofereix el text, l’obra passarà sense pena ni glòria per la cartellera barcelonina. I això sap greu tenint en compte la bona feina que estan fent la gent de La Brutal, productors de l’obra.

Oriol Toro, Núvol, 4 juliol 2016.

_______________________________________________________________
President Novell
El 13 de maig de 2010, just abans de guanyar la segona lliga de Guardiola, vaig publicar un rum-rum sobre les tretze rèpliques de la font de Canaletes que hi ha a Barcelona. Es deia “¿Iremos a Canaletas?” i convocava els meus conveïns a anar-la a celebrar a la d’Horta, a la plaça de Santes Creus. El Pep Team no ens va decebre i vam canaletejar a la font hortenca més de dues-centes ànimes. En aquell ambient celebratori, un grup de joves del barri va començar a victorejar l’articulista a crits de “President, Màrius president!” Tot molt festiu i en clau local, però reconec que em van incomodar tant com si m’haguessin dit el nom del porc.

Aquest dimecres vaig recordar aquells crits al Club Capitol. Davant mateix de la font de Canaletes original Queco Novell representa Confessió d’un expresident, un text magnífic de Davide Carnevali dirigit per Xavier Ricart. Tan aviat com surt a escena, l’home de les mil màscares presidencials a Polònia (Maragall, Zapatero, Rajoy o Puigdemont) es despulla de totes les capes de maquillatge i emergeix en escena a cara nua, com un veritable dummie presidencial disposat a confessar, amb un cinisme autocomplaent, la seva veritat de president que s’enriqueix, menteix i es veu premiat amb la reelecció.
Davide Carnevali és un autor italià radicat ara a Berlin que ha viscut a Barcelona i ha passat pels cercles d’infinites combinacions de la Sala Beckett. Va escriure l’obra a Buenos Aires pensant en un joc analògic que portés l’espectador argentí a identificar el personatge amb l’expresident Carlos Menem fins que, al final, li sentissin dir que es deia Silvio Berlusconi. A Itàlia, el joc és l’invers. La traducció catalana, del mateix autor, prescindeix de noms. No calen, perquè gairebé tots els expresidents semblen tallats pel mateix patró. Les circumstàncies polítiques actuals conformen uns marcs mentals que l’obra activa amb viruència. ¿Com no relacionar els retrets de l’expresident de la ficció als seus votants amb el comportament electoral espanyol el 26J? ¿Com no relacionar les seves confessions amb el blog confessional de Jordi Pujol?

Una de les troballes verbals de l’obra és la subtil diferenciació entre poble i població. L’expresident s’adreça al poble perquè és molt més senzill haver de tractar amb un sol cervell, diu, que no pas amb els de tota la població. Per això mateix, ell que no es considera pas intel·ligent sinó brillant, s’envolta de col·laboradors brillants però una mica menys intel·ligents que ell, els quals alhora fan servir la mateixa tàctica i així successivament fins a la base del poder. L’obra té la virtut d’anar més enllà de la sàtira. Al principi fa riure, però aviat deixa l’espectador en un estat postcoital inquietant que esclata com un rot agre quan l’expresident pregunta per què l’han deixat fer, un mirall fètid que empudega la platea. Durant les pauses en les que el dummie presidencial Novell beu aigua les consciències dels espectadors pateixen un procés accelerat de liqüefacció. Es prega la població que passi pel teatre que hi ha davant de Canaletes.

Màrius Serra. La Vanguardia, 16 juliol 2016

Una confessió desapasssionada

Pasqual Maragall, Jose Luis Rodríguez Zapatero, Mariano Rajoy i Carles Puigdemont. Tots aquests presidents i expresidents tenen en comú que són personatges interpretats per Queco Novell a Polònia, el programa televisiu de sàtira política per excel·lència. Ara l’actor surt de la petita pantalla i fa un gran pas, enfrontar-se  a una hora de monòleg  a Confessió d’un expresident.

Aquesta és una producció de La Brutal que comença amb el típic tràiler ja marca de la casa per mostrar els crèdits, i aquí en part per despistar el públic perquè sembla que veurem una comèdia. I no, l’ espai buit només presidit per un faristol i una cadira, la sobrietat de la il·luminació i la solemnitat de moviments en aparèixer Novell ens fan sospitar que es tracta d’un altre tipus d’aposta. A més de la forma, ho corrobora del tot el text de Davide Carnevali.

L’autor italià format en l’òrbita de la Sala Beckett uneix trets de diferents polítics per construir un personatge arquetípic: l’expresident que, lliure ja de cap càrrec, pot expressar-se suposadament de forma sincera davant l’auditori. Una ocasió única per escoltar el líder que ha governat còmodament durant molt de temps fascinant al poble, que no a la població. Una mena de míting especial, de conferència amb guió que l’hàbil polític se saltarà o simularà que se saltarà. Dramatúrgia que juga a l’ambigüitat gràcies a la retòrica i al gir lingüístic que en alguna ocasió pot fatigar l’espectador per la repetició d’idees, o simplement perquè la realitat política mostra aques tipus de personatges gairebé diàriament, tal i com queda reflectit al final de l’espectacle.

La direcció de Xavier Ricart ens presenta un expresident sense personalitat. Com si hagués volgut esborrar qualsevol gest de Novell que el públic pogués relacionar amb alguna de les seves interpretacions televisives. Per tant, el resultat és un líder sense cap tipus de carisma, de dicció plana i gairebé cap gèstica corporal. La interpretació de Novell és correcta, defensant de manera ferma una opció que acaba resultant avorrida.
Teresa Ferré, Recomana, 17 juliol 2016

